Eigil Andersen (SF), 2012-12-11:
SF ser gerne, at der kommer flere statslige arbejdspladser i provinsen, men når man så overvejer de her ting, skal man selvfølgelig også tage i betragtning, hvor slemt det egentlig ser ud, og der må jeg så indrømme, at jeg synes, at Dansk Folkeparti laver et selvmål med nogle af de bemærkninger, der er anført i beslutningsforslaget.
Man har lavet en spændende sammenligning mellem antallet af indbyggere i de enkelte regioner i Danmark og antallet af statslige job, og det viser sig, at i de fleste regioner passer niveauet faktisk nogenlunde.
Det er selvfølgelig klart, det skal dog siges, at i Region Hovedstaden er der en overvægt af statslige arbejdspladser.
Sådan tror jeg at det vil være i enhver regeringsby.
Region Midtjylland har 19 pct. af statslige arbejdspladser og 23 pct. af befolkningen.
Det er jo ikke helt skævt.
Regionen Nordjylland har 9 pct. af statslige arbejdspladser, skriver Dansk Folkeparti, 10 pct. af befolkningen.
Heller ikke helt skævt.
Region Sjælland har 10 pct. af samtlige statslige arbejdspladser, 15 pct. af landets indbyggere.
Der er der en vis skævhed, men man skal være opmærksom på, at med de pendlingsmønstre, som vi har, vil der være mange indbyggere på Sjælland, som vil få gavn af arbejdspladser i København.
Så er der én region i Danmark, hvor der er en skævhed efter min opfattelse, som er til at få øje på, og som der bør gøres noget ved, og det er Region Syddanmark.
Der kan man læse i Dansk Folkepartis forslag, at Region Syddanmark har 16 pct. af de statslige arbejdspladser, men 21 pct. af indbyggerne.
Det er jeg overbevist om også er noget, som man vil have liggende i baghovedet i de forskellige ministerier, når man overvejer statslige arbejdspladsers placering, men helt skævt er det ikke.
Så vil jeg sige, at i forbindelse med omlægningen af statsforvaltningerne er der jo så sket det, at der kommer 70-75 nye arbejdspladser til et område som Aalborg.
Det har stor betydning for Nordjylland, som jo ellers er ramt af arbejdsløshed, og med de her meget kedelige besparelser, som har været nødvendige i ministerierne, er der sket det, som også er blevet nævnt her fra talerstolen, at 80-85 pct. af de job, der er blevet nedlagt, er blevet nedlagt i København, og der er altså kun blevet nedlagt 15-20 pct. i provinsen.
Vi har været inde på Venstres nulvækstpolitik, som, hvis man sammenholder med det antal offentligt ansatte, der er i dag, vil betyde, at der i 2020 vil være forsvundet 20.000 stillinger, og hvis man stiller det op over for det alternativ, som består i den nuværende regerings plan for væksten frem til 2020, vil der skulle nedlægges 48.000 stillinger i 2020.
Det vil, som jeg var inde på tidligere, betyde, at der forsvinder mange arbejdspladser både i kommuner og i staten, og derfor er der ikke noget at flytte ud, hvis man følger Venstres linje.
Så vil jeg spørge: Hvad er det så, der har betydning for skabelsen af job i landdistrikterne, som er et vigtigt område?
Jeg synes, at det er meget fint, at der kom den såkaldte udviklingspakke i marts måned, tror jeg det var, i år.
Den giver bedre lånemuligheder for den slags mindre firmaer.
Når man taler med folk, der bor i yderområderne, eller man skal måske kalde det udviklingsområderne, er der en ting, der går igen i deres beskrivelse af det, som de mangler.
De mangler hurtige dataforbindelser.
Det gælder jo også, hvis det er et lille firma, man skal have op at stå eller måske endda en enkeltmandsarbejdsplads, at det er meget vigtigt, og der synes jeg at det er meget glædeligt, at man i juni i år har lavet en aftale, som indebærer, at der er utrolig mange landområder, som vil få 10 Mb-forbindelser inden 2015. Så det er nogle af de ting, som jeg tror har stor betydning for antallet af arbejdspladser, idet nemlig den private sektor selvfølgelig altid vil være vigtigere end den offentlige sektor.
Det rører ikke ved, at det også er vigtigt og har et godt formål, at der er statslige arbejdspladser i provinsen, og det er selvfølgelig noget, som man altid skal tænke over også fra den nuværende regerings side, når man tilrettelægger tingene.
Det mener jeg også der bliver tænkt over, men på den baggrund er der ikke brug for, at der bliver nedsat en arbejdsgruppe og skal laves en plan for lige præcis det område, for det er meget kompliceret at gennemtænke, i hvilke tilfælde det kan være relevant at flytte arbejdspladser ud i provinsen, og i hvilke tilfælde det ikke går. Så på den baggrund, selv om vi i SF ønsker flere statslige arbejdspladser i provinsen, kan vi ikke støtte det her konkrete forslag.